好耐冇同媽咪出街食飯，星期二放假，問媽咪想食乜，佢話是但。咁去青衣城啦，泊車方便，可以順便做埋汽車打臘。午飯時間，間間食店都好多人排隊，呢間夠大間，應該好快有位；加上媽咪好鍾意食越南嘢，啱佢口味。叫咗海鮮炒金邊粉同炭燒香茅豬肉撈檬，金邊粉味道唔錯，但份量好大，我哋食唔晒。至於炭燒香茅豬肉撈檬，一拎埋嚟就聞到好香炭燒味，估唔到一個幾十蚊嘅午餐，竟然用炭火燒，有誠意；好可惜豬肉唔夠入味，食落好淡，惟有撈多啲酸辣汁。整體嚟講，一個五六十蚊嘅午餐，水準算係唔錯，下次會試吓佢哋嘅晚飯。